Assai
Assai
Assai
**Assai** on euterpepalmi (eriti salat-euterpepalmi) vili. 

Väike ümar mustjaslilla luuvili, mille ümbermõõt on umbes 25 mm, sarnaneb väliselt viinamarjaga, kuid on väiksem ja vähema viljalihaga. Vili kasvab 500–900-marjalistes kobarates. Igal aastal annab palm kaks saaki. Viljal on üks suur 7–10-millimeetrise läbimõõduga seeme. Küpse vilja kest on sügavlilla. Viljaliha on õhuke, umbes 1 mm paksune. See ümbritseb kogukat seemnekesta, milles on seeme, tilluke embrüo ja külluslikult endospermi ehk seemne toitainekudet. Seeme moodustab viljast ligikaudu 80%.

Kasutusalad
-----------

Uurimuses kolme Brasiilia Amazonases elava põlise *caboclo*-populatsiooni kohta (*caboclo* on spetsiifiline mestiitsitüüp Brasiilias, amerindia ja euroopa juurtega inimene) kirjeldati salat-euterpe- ehk Acaizeiro palmi kui nende jaoks olulisimat taimeliiki, sest vili moodustab nende toidumenüü põhiosa – kuni 42% kogu tarbitud toidu kaalust.

Vastavalt eelistusele tarbivad brasiillased assai (rahvusvahelise nimetusega **a***ç***ai**) marja kas soolase või magusa roa osana. Laialt levinud on assai jäätise või mahla maitsestamisel. Mahla on kasutatud ka maitselikööris. 1990. aastatest saati kasutatakse assaimahla ja -ekstrakte maailma eri paigus segumahlades, smuutides, limonaadides ja muudes jookides. 

Mais 2009 teatas Bloomberg, et assai kasvav populaarsus Ameerika Ühendriikides jätab Brasiilia džunglielanikud ilma valgurikkast toiduainest, millest nad on põlvest põlve toitunud.

Väidetav vananemisvastane mõju
------------------------------

2004. aastal avaldas USA dermatoloog ja toitumisteadlane Nicholas Perricone raamatu „The Perricone Promise", milles reastas toiduained, mis aitavad inimesel tunda end kõige tõhusamalt, näha välja nooremana ning vähendada vananemise sümptomeid. Assai on selles loetelus esikohal. Dr Perricone väidab raamatus, et assai on meie planeedil üks ideaalsemaid ja täiuslikumaid toiduaineid. „On kummaline alustada seda supertoitude nimekirja millegagi, millest te tõenäoliselt kunagi kuulnud ei ole. Kuid uurimused on näidanud, et see väike mari on üks toitainerikkamaid ja võimsamaid toite maailmas!" kirjutas Perricone. 

Doktori sõnul maitseb assaimari justkui marja ja šokolaadi sulam. Assais leidub rohkesti antioksüdante, aminohappeid ja organismile vajalikke rasvhappeid. Assai viljalihas on märkimisväärne antioksüdantide kontsentratsioon: seal on seda 10 korda rohkem kui viinamarjades ja 10–30 korda rohkem kui punases veinis. Antioksüdeeruvat toimet mõõdetakse ORAC ühikutes (hapniku radikaalide neelamise võime), värskel assail on see näitaja 100 g kohta 18 500, külmkuivatatud assail 161 400. Antioksüdandid aitavad võidelda enneaegse vananemisega. 

Samuti sisaldub marjas monoküllastumata rasvhapete, kiudainete ja fütosteroolide kooslus, mis parandab südame vereringet ja ainevahetust. Rasvhapete sisalduse poolest sarnaneb assai oliiviõliga. Eriti rikkalikult leidub viljas oomega-9-rasvhappeid, mis aitab oomega-3-rasvhappeid sisaldaval kalaõlil läbistada rakumembraane. Koostöös muudavad need rasvhapped rakumembraanid läbilaskvamaks – hormoonid, virgatsained ja insuliiniretseptorid saavad tõhusamalt talitleda. See on erakordselt tähtis, sest just kõrge insuliinitase toob kaasa põletikulisuse, mis on vananemise põhjuseks. Veel peitub viljas aminohapete kompleks koos mineraalainete tsingi, raua ja vasega, mis on olulised lihaste kokkutõmbumiseks ja taastumiseks. Assais leidub rohkelt oleiin-, palmitiin- ja linoolhapet. Marjas on 19 liiki aminohappeid. Assai vähendab rasvumist ja säilitab tervisliku jume, ennetab vähki. Assais olevad kiudained ja rasvad suurendavad "head" ja vähendavad "halba" kolesteroolitaset.

Dr Perricone käis supertoitudest, sealhulgas assaist, rääkimas ka Oprah Winfrey telesaates. Pärast telesaadet sai assai USA-s tõeliselt populaarseks.

Assai kui kaalulangetust soodustav toidulisand
----------------------------------------------

Viimasel ajal on assaimarju turustatud kaalulangetust soodustava toidulisandina. Ettevõtted müüvad assaimarju tablettide, mahla, smuutide, jogurtite ja joogipulbrite kujul ning tervikviljana, olenevalt turustusriigi kaugusest värskelt või külmutatuna.

Kui assai osaleb kehakaalu langetamises, siis saab seda seletada ainevahetuse kiirenemisega, mida selle marja tarbimine esile kutsub. Seda põhjustab assais sisalduv antioksüdantide (ainete, mis ennetavad oksüdatiivset stressi ja rakkude kahjustumist) hulk, mis kiirendab rasvade lõhustumist, annab juurde energiat ja aitab võidelda väsimusega. Koosmõjus kiirendavad need toimed kaalulangetust, omamata samas kõrvaltoimeid, mida omistatakse tihti sünteetilistele kemikaalidele. Mitmed uurimused viitavad, et eduka kaalulangetuse võti on rohkelt antioksüdante sisaldava toidu söömises.

Assai vähendab küll isu ja kiirendab seedimist, aidates niiviisi kaloreid põletada, kuid nagu muudegi kaalulangetusdieetide puhul, sõltub tulemus sellest, kui palju inimene ise vaeva näeb. Kaal ei alane, kui toidulisandi tarvitamisega paralleelselt ei vähendata igapäevasest toidust saadavat kalorikogust ega suurendata füüsilist aktiivsust. Samuti pole mitte kõik assaitooted kontsentreeritud ja puhtad. Osa assaitoidulisandeid on madala kvaliteediga, sest nende turustajad üritavad lõigata tulu kõige pealt, millega saab seostada nimetust "assai".

Teisalt leidub ka assai kui kaalulangetusvahendi tõhususes kahtlejaid. USA mittetulundusorganisatsioon Quackwatch, mis on keskendunud tervisetoodetega seotud pettuste väljaselgitamisele, väidab, et assaimahlas sisaldub antioksüdante vaid keskmises koguses – vähem kui viinamarjasegumahlas, mustikamahlas või tumeda kirsi mahlas, kuid rohkem kui jõhvika-, apelsini- ja õunamahlas. 

Kaheldakse ka polüfenoolide antioksüdeerivas toimes, sest katseklaasivälises ehk *in vivo* keskkonnas pole selle kohta tõendeid. Pigem võivad polüfenoolid mõjutada rakkudevahelist suhtlust, retseptorite tundlikkust, põletikuliste ensüümide tegevust või geeniregulatsiooni.

Vastakad arvamused vilja raviomaduste kohta
-------------------------------------------

Assai serveerimine
### Väidetavad assai tervistavad omadused

Antioksüdeeruvat toimet mõõdetakse ORAC ühikutes (hapniku radikaalide neelamise võime), värske assai puhul on see näitaja 100 grammi kohta 102 700. 

Assaile omistatakse mitut tervistavat omadust. Näiteks väidetakse, et 

* assai sisaldab ohtralt A-vitamiini ja beetakaroteeni, mistõttu selle söömine tugevdab organismi immuunsüsteemi;
* B-vitamiinid turgutavad seedetrakti;
* suure antioksüdantide sisalduse tõttu muudab assai juuksed läikivaks ning naha ilusaks ja vistrikuvabaks. Aminohapete suur kontsentratsioon parandab rakumembraane, terved rakud tähendad aga ka tervemat ja nooruslikumat välimust;
* kuna assaimarjad sisaldavad B-vitamiinide kompleksi, aitab marjade manustamine tulla toime stressirohke elustiili ja pingeliste olukordadega;
* usutakse, et assais sisalduvad B-vitamiinid, oomegarasvhapped ja taimesteroolid aitavad alandada vererõhku ja kolesteroolitaset ning vähendavad südamehaiguste riski;
* marja viljalihale tumerohelise värvuse andev antotsüaniin (tumedates marjades sisalduv aine) aeglustab uuringute väitel vähirakkude teket.

Kõige parem viis assai antioksüdantväärtuse maksimaalseks omastamiseks on süüa neid marju värskelt nende looduslikus kasvukohas või juua nendest valmistatud mahla, mis on äsja värsketest marjadest tehtud. Kui tarbida assaimarju vedela ekstraktina, on marjades sisalduvad toitained väga kontsentreeritud. Elades kliimas, kus salat-euterpepalmid ei kasva, on see ainus võimalus manustada marju värskelt ja kontsentreeritult.

Assaimarja puhul on välja toodud ka järgmisi võimalikke toimeid:

* aitab diabeetikutel veresuhkrutaset kontrolli all hoida;
* parandab seksuaalfunktsioone;
* leevendab peavalu;
* parandab unetsüklit;
* parandab nägemist;
* võitleb artriidiga;
* vähendab menopausi sümptomite mõju;
* parandab mälu;
* kiirendab vigastusjärgset paranemist;
* väljutab organismist mürkaineid.

### Kriitika

Samas esineb skeptilisi seisukohti. Väiteid, nagu aitaks assai ennetada või leevendada diabeeti ja muid kroonilisi haigusi või nagu tõstaks assai meeste potentsi ja muudaks mehi naistele atraktiivsemaks, on nimetatud pettuseks.

Ka kaheldakse, kas assais sisalduvate antioksüdantide toime on ka tegelikult nii tõhus kui *in vitro* katsetes. 12 vabatahtliku peal tehtud katse näitas küll, et pärast ühe kaubanduses ringleva assaimahlajoogi tarbimist suurenes vere antioksüdeeriv võime kahe tunni jooksul, ent sellega ei uuritud oletatavate antioksüdantide füsioloogilist toimet.

Kuigi assai on polüfenoolirikas, toimivat antotsüaniinid selles viljas tõenäoliselt ainult taime enda looduslikes kaitsemehhanismides ja *in vitro*. Assai fenooliliste antioksüdantide omadused pärast marja manustamist ei säili, väidavad Linus Paulingi instituut ja Euroopa toiduohutuse amet. Nimelt polevat antotsüaniinidel ja flavonoididel üleüldiselt seedekulglas kuigi suurt antioksüdeerivat väärtust.

Viited
------

1. ↑  Murrieta RSS, Dufour DL, Siqueira AD. "Food consumption and subsistence in three Caboclo populations on Marajo Island, Amazonia, Brazil"[*alaline kõdulink*]. Human Ecology 27: 455–75. 1999.
2. ↑  "Acai Berry Liquour", acai-berry-fruit-juice.com
3. ↑  "‘Superfood’ Promoted on Oprah’s Site Robs Amazon Poor of Staple", bloomberg.com
4. ↑  "The Perricone Promise", health.com
5. 1 2  "Acai mari – super toit number 1", valielu.com
6. ↑  ""Acai and the ORAC Scale"". Originaali arhiivikoopia seisuga 7. mai 2010. Vaadatud 1. mail 2010.
7. ↑  "Are All Acai Supplements Created Equal?"
8. ↑  "Dr. Perricone's No. 1 Superfood: Acai", oprah.com
9. ↑  Assai toitaineterikas murdepunkt, Medial News Today (vaadatud 7.2.2016)
10. ↑  "Dr Perricone on Oprah", YouTube.
11. 1 2  "How to Lose Weight With Acai Berry", ehow.com
12. ↑  "The Facts and Half-Truths About the Acai Berry Diet", buzzle.com
13. ↑  "Controversy: What are the true biological functions of superfruit antioxidants?, npicenter.com
14. ↑  Virgili F, Marino M (November 2008). "Regulation of cellular signals from nutritional molecules: a specific role for phytochemicals, beyond antioxidant activity". Free Radical Biology & Medicine 45 (9): 1205–16.
15. ↑  "Why Do Acai Vitamins Work? Your Questions Answered", articlesbase.com
16. ↑  "Acai Vitamin Benefits", livestrong.com
17. ↑  "Acai Berry – all you wanted to know about it!", vitaminsdiary.com
18. ↑  "Reality Check", longevity.com
19. ↑  Mertens-Talcott SU, Rios J, Jilma-Stohlawetz P, et al. "Pharmacokinetics of anthocyanins and antioxidant effects after the consumption of anthocyanin-rich acai juice and pulp (Euterpe oleracea Mart.) in human healthy volunteers". september 2008.
20. ↑  Simon PW, "Plant Pigments for Color and Nutrition", 1997.
21. ↑  De Rosso VV, Morán Vieyra FE, Mercadante AZ, Borsarelli CD, "Singlet oxygen quenching by anthocyanin's flavylium cations". Free Radical Research 42 (10): 885–91. Oktoober 2008.
22. ↑  Lotito SB, Frei B, "Consumption of flavonoid-rich foods and increased plasma antioxidant capacity in humans: cause, consequence, or epiphenomenon?". Free Radic. Biol. Med. 41 (12): 1727–46. 2006.
23. ↑  Williams RJ, Spencer JP, Rice-Evans C, "Flavonoids: antioxidants or signalling molecules?". Free Radical Biology & Medicine 36 (7): 838–49. Aprill 2004.
24. ↑  Scientific Opinion on the substantiation of health claims related to various food(s)/food constituent(s) and protection of cells from premature aging, antioxidant activity, antioxidant content and antioxidant properties, and protection of DNA, proteins and lipids from oxidative damage pursuant to Article 13(1) of Regulation (EC) No1924/20061